سيسيولينا

تشيتشولينا (Cicciolina) (26 نوفمبر 1951 -) ممثلة ومخرجة ومنتجة بورنوجرافية مجرية ، اسمها الحقيقى آنا ايلينا ستالر (Anna Elena Staller) ومشهورة بإسم ايلونا ستالر (Ilona Staller) .

نشأتها 

اتولدت سيسيولينا يوم 26 نوفمبر 1951 فى بودابيست عاصمة المجر ، وهى شخصية متعددة المواهب لأنها اشتغلت كمان فى السياسه وفى الغنا . واتشهرت فى مصر بعدما اتكلم عنها الممثل الكوميدى المصرى احمد ادم فى مشهد من فيلمه الشهير معلش احنا بنتبهدل .

سيسيولينا ابتدت شغلها سنة 1964 كموديل مع الوكالة المجرية للموديلات ، وفى أواخر الستينات اشتغلت عاملة فى فندق Budapest Luxury .

شغلها 

فى سنة 1970 سافرت سيسيولينا لايطاليا وهناك خدت الجنسية الايطالية بعدما اتجوزت مواطن ايطالى ، وفى نفس السنة دخلت فى مجال البورنوجرافيا ومثلت اكتر من 40 فيلم بورنوجرافى اهمهم L'ingenua و La supplente و La liceale و Cicciolina amore mio و Porno Poker و Telefono rosso و Cicciolina e Moana (Mondiali) و Inhibition .

فى سنة 1973 ابتدت سيسيولينا طريق الشهرة بعدما قدمت البرنامج الاذاعى ? Voulez-vous coucher avec moi اللى كان بيتذاع على محطة Radio Luna الاذاعية الايطالية ، وفى البرنامج ده اختارت لنفسها اسم سيسيولينا كاسم شهرة ليها بدل اسمها الحقيقى .

فى سنة 1978 ظهرت فى برنامج C'era due volte على شبكة RAI (راديو وتليفزيون ايطاليا) على الهوا وهى معرية بزازها الاتنين ، ودى كانت اول مرة تحصل فى تاريخ التليفزيون الايطالى .

فى سنة 1983 أسست سيسيولينا شركة Diva Futura لانتاج الافلام البورنوجرافية جوه الأستديوهات مع شريكها المخرج والمصور البورنوجرافى الايطالى الراحل ريكاردو سكيتشى (Riccardo Schicchi) ، و كان اول انتاج للشركة دى هو فيلم Telefono rosso سنة 1985 .

فى سنة 1987 نشرت سيسيولينا مذكراتها فى كتاب عنوانه Confessioni erotiche di Cicciolina .

فى سنة 1991 سافرت سيسيولينا لامريكا بعدما اتجوزت الرسام والنحات الأمريكى جيف كونز (Jeff Koons) اللى عمل لوحات وتماثيل وصور فوتوغرافية كتيرة ظاهر فيها مع سيسيولينا فى أوضاع جنسية مختلفة ، وفى سنة 1992 خلفت منه ابنها الوحيد لودڤيج ماكسيميليان (Ludwig Maximillian). وفى سنة 1994 اتطلقت سيسيولينا من جيف كونز (Jeff Koons) بسبب اصرارها على مواصلة شغلها فى مجال البورنوجرافيا قصاد رغبة جوزها فى أنها تعتزل المجال ده ، وبعد الطلاق رجعت لايطاليا ومعاها ابنها وعلشان كده قامت معارك بينها وبين طليقها على حضانة الولد . وفى سنة 1998 حكمت المحكمة بأحقية طليقها فى حضانة الولد لكنه ماقدرش ينفذ الحكم بسبب وجود الولد مع امه فى ايطاليا ، وفى سنة 2008 رفعت سيسيولينا دعوى على طليقها لامتناعه عن دفع نفقة ابنها .

سيسيولينا ظهرت صورها وهى عريانة ملط فى طبعات مختلفة من مجله بلاى بوى Playboy فى أكتر من دولة فى العالم ، زى الارجنتين و امريكا و المجر و صيربيا و الميكسيك .

حياتها السياسية 

المثير للدهشة أن سيسيولينا رغم أنها ممثلة بورنوجرافية الا أنها فى نفس الوقت من السياسيين المخضرمين فى ايطاليا ، و كانت عضو فى حزب الخضر واترشحت عنه فى انتخابات مجلس النواب الايطالى سنة 1979 ولكنها فشلت . وفى سنة 1985 انضمت لحزب الايطاليين الراديكاليين واترشحت مرة تانية فى انتخابات مجلس النواب سنة 1987 ونجحت المرة دى بعد ماخدت 20 الف صوت تقريبا وبقت عضو فى مجلس النواب الايطالى فى الفترة من سنة 1987 لغاية سنة 1991 .

الغريب أن سيسيولينا رغم أنها كانت عضو فى مجلس النواب الا أنها فى نفس الوقت كانت لسه بتمثل الأفلام البورنوجرافية ده غير نشر صورها العريانة فى المجلات البورنوجرافية وهى لسه فى منصبها الحساس . والأكتر من كده أنها كانت بتعمل تصرفات مش طبيعية وبتقول كلام شاذ وهى بتمارس مهمتها كعضو فى مجلس النواب : فمثلا كانت بتقول الخطب السياسية فى مجلس النواب وفى الحزب وقدام الجماهير وهى معرية بزها متعمدة ، ده غير أنه قبل ماتبدأ حرب الخليج التانيه سنة 1991 كانت قالت خطبة فى مجلس النواب كانت مذاعة على التليفزيون الايطالى على الهوا مباشرة أعلنت فيها أنها بتعرض على الرئيس العراقى وقتها الراحل صدام حسين أنها تمارس الجنس معاه فى مقابل أنه يفرج عن الرهاين الاجانب اللى كانو محبوسين فى العراق فى الوقت ده .

وفى انتخابات مجلس النواب الايطالى سنة 1991 فشلت سيسيولينا فى أنها تبقى عضو فى مجلس النواب للمرة التانية ، وفى يوم 12 يوليه 1991 اشتركت مع أعز صاحباتها الممثلة البورنوجرافية الايطالية الراحلة موانا بوتسى (Moana Pozzi) والمخرج البورنوجرافى الايطالى الراحل ريكاردو سكيتشى (Riccardo Schicchi) فى تأسيس حزب جديد اسمه Partito dell'Amore (حزب الحب) ، و كان برنامج الحزب ده بيعتمد على المطالبة بتقنين بيوت الدعاره و تطوير تعليم الجنس و تخصيص جناين للعشاق يمارسوا فيها الجنس براحتهم .

فى شهر يناير 2002 حاولت سيسيولينا أنها تترشح فى الانتخابات البرلمانية فى المجر بلدها الاصلية عن منطقة كوبانيا الصناعية فى العاصمة بودابيست ، لكن ماقدرتش تجمع توقيعات كفاية علشان تقدر ترشح نفسها كمستقلة غير حزبية . وفى نفس السنة رشحت نفسها فى الانتخابات المحلية عن مدينة مونزا الايطالية ووعدت الناخبين بتحويل مبنى معروف فى المدينة لكازينو قمار لكن فشلت وماخدتش غير أصوات قليلة . وفى سنة 2004 رشحت نفسها لمنصب عمدة مدينة ميلانو بعدما وعدت الناخبين هناك بوعود مشابهة وبرضه مانجحتش .

فى شهر اكتوبر 2002 وقت ماكانت العراق تحت الحصار الدولى ، عرضت سيسيولينا على الرئيس العراقى وقتها الراحل صدام حسين للمرة التانية أنها تمارس الجنس معاه فى مقابل أنه يسمح للجان التفتيش الدولية بدخول أراضى العراق للتفتيش عن أسلحة الدمار الشامل . وفى شهر ابريل 2006 قدمت نفس العرض ده للراحل اسامة بن لادن زعيم تنظيم القاعدة .

فى شهر سبتمبر 2011 قررت الحكومة الايطالية أنها تدفع لسيسيولينا معاش سنوى اتقدر بمبلغ 39000 يورو على اعتبار أنها كانت عضو فى مجلس النواب الايطالى لمدة خمس سنين . وابتدت سيسيولينا تصرف المعاش ده اعتبارا من شهر نوفمبر 2011 لما وصلت لسن 60 سنة وقالت ساعتها أنها فخورة بالاهتمام ده من الحكومة الايطالية .

حياتها الفنية 
سيسيولينا سجلت أغانى كتيرة منها أغانى للاطفال ، وغنت عدد كبير من أغانيها على الهوا قدام الجمهور .

اشهر اغنية لسيسيولينا هى اغنية Muscolo Rosso اللى سجلتها سنة 1987 واللى اتمنعت اذاعتها فى ايطاليا بسبب وجود كلمات حلفان و قسم كتيرة فيها ، لكن الاغنية دى نجحت نجاح كبير فى دول تانية وخصوصا فى فرنسا وده طبعا بسبب عدم فهم المستمعين الاجانب للغة الايطالية . وبعد انتشار الانترنت لقت الاغنية دى اقبال كبير لحد من المستمعين الطليان لأنهم كانو عاوزين يسمعوها لأول مرة .

سيسيولينا كانت سجلت أغانى تانية اتمنعت اذاعتها هى كمان ، لكن بعد كده ظهرت أغانى منها لما غنتها سيسيولينا بنفسها فى برامج التليفزيون اللى استضافتها على الهوا ، والأغانى الباقية ظهرت فى الافلام البورنوجرافية اللى مثلتها .

مصادر

لينكات برانيه 
 

ممثلات بورنوجرافيات
مخرجات بورنوجرافيات
منتجات بورنوجرافيات
موديلات عريانة
ممثلات شبقيات
ممثلات بورنوجرافيات سحاقيات
موديلات بلاى بوى
بورنوجرافيين اشتغلوا فى السياسه
مجريين عاشو فى ايطاليا
طليان مجريين
مغنيات ايطاليات
اعلاميين طليان
سياسيين طليان
ممثلات بورنوجرافيات مجريات